GENESIS 47, Afrikaans 1983 (AFR83) | Chapter 47 | The Bible App | Bible.com
Jakob ontmoet die farao
1Josef is toe daar weg en hy het die farao gaan inlig. Josef het vir hom gesê: "My vader en my broers het met hulle kleinvee en grootvee en alles wat hulle besit, hier aangekom uit Kanaän. Hulle is nou in die Gosenstreek."
2Josef het vyf van sy broers saamgevat en hulle aan die farao voorgestel, 3en hy het hulle gevra: "Wat is julle nering?" Hulle het hom geantwoord: "Ons is kleinveeboere, ons en ons voorvaders."
4Verder het hulle vir die farao gesê: "Ons wil graag as vreemdelinge hier kom woon, want ons het nie meer weiding vir ons vee nie. Daar is 'n groot droogte in Kanaän. Laat ons toe om in Gosen te kom woon."
5Toe sê die farao vir Josef: "Jou vader en jou broers het nou na jou toe gekom. 6Egipte is tot hulle beskikking. Jy moet hulle in die beste deel van die land laat woon; hulle kan in die Gosenstreek aanbly. En as jy weet van knap manne onder hulle, moet jy dié in bevel plaas van my vee."
7Josef het ook sy pa Jakob gebring en hom aan die farao voorgestel. Toe Jakob hom gegroet het, 8vra hy vir Jakob: "Hoe oud is u?"
9Jakob het vir hom gesê: "Ek is nou al honderd en dertig jaar 'n vreemdeling hier op aarde. In vergelyking met dié van my voorvaders is dit maar min, en my lewensjare was vol swaarkry."
10Toe groet Jakob die farao en vertrek.
11Josef het sy pa en broers in Rameses laat woon. Hy het vir hulle in die beste deel van Egipte eiendom gegee soos die farao hom beveel het. 12Hy het sy pa en broers, sy hele familie met kinders en al, van kos voorsien.
Josef se reëlings tydens die hongersnood
13Daar was nêrens meer kos in die land nie, want die hongersnood was swaar. Al die mense van Egipte en Kanaän het daaronder gely. 14Josef het ál die geld van die land in die hande gekry toe die mense van Egipte en Kanaän daarmee kom graan koop het. Hy het die geld na die farao se paleis toe gevat.
15Maar toe die geld in Egipte en in Kanaän opraak, het al die Egiptenaars vir Josef kom sê: "U moet vir ons kos laat kry. Waarom moet ons hier voor u doodgaan net omdat ons nie geld het nie?"
16Josef het vir hulle gesê: "As julle geld op is, moet julle maar julle vee bring, dan gee ek vir julle kos in ruil daarvoor."
17Toe bring hulle hulle vee vir Josef, en hy gee vir hulle kos in ruil vir perde en kleinvee en beeste en donkies. Daardie jaar het hy hulle van kos voorsien in ruil vir al hulle vee. 18Aan die einde van daardie jaar, en die volgende jaar, het die mense weer by Josef gekom en vir hom gesê: "Ons kan dit nie vir Meneer wegsteek nie: ons geld is op en u besit reeds al ons vee. Ons het niks meer oor om vir u te bring nie, net onsself en ons grond. 19Waarom moet ons voor u oë doodgaan? Hier is ons, en daar is ons grond. Koop ons en koop ons grond in ruil vir kos. Ons sal die farao se slawe word en ons grond sal syne wees. Gee vir ons saad dat ons aan die lewe kan bly. En as ons nie sterf nie, sal ons grond nie onbewerk bly lê nie."
20So het Josef al die grond vir die farao opgekoop. Al die Egiptenaars het hulle lande verkoop, want die hongersnood het hulle swaar gedruk. Die land het aan die farao behoort, 21en die volk het van die een uithoek van Egipte tot by die ander uithoek na die stede toe gekom, na Josef toe. 22Hy het net nie die priesters se grond gekoop nie, want hulle het 'n vaste inkomste van die farao gekry en hiervan het hulle geleef. Daarom het hulle nie hulle grond verkoop nie.
23Toe sê Josef vir die volk: "Ek het julle en julle grond nou vir die farao gekoop. Hier is vir julle saad. As julle dit nou op die lande saai, 24moet julle 'n vyfde van die opbrengs vir die farao afgee en vier vyfdes is julle s'n. Gebruik dit as saad vir die lande en as kos vir julle en vir wie in julle huise is en vir julle kinders."
25Hulle het vir Josef gesê: "U het ons lewe gered. Meneer is ons goedgesind. Ons sal die farao se slawe wees."
26Josef het hierdie reëling tot vandag toe 'n vaste instelling in Egipte gemaak: 'n vyfde van die opbrengs kom die farao toe. Net die priesters se grond is uitgesonder. Dit behoort nie aan die farao nie.
Jakob seën Josef se twee seuns
27Israel en sy seuns het in Egipte gebly, in die Gosenstreek. Hulle het dit as hulle eiendom ontvang en hulle was vrugbaar en hulle het baie geword. 28Jakob het sewentien jaar in Egipte gebly. Hy was dus toe honderd sewe en veertig jaar oud. 29Toe sy einde nader kom, het hy sy seun Josef geroep en vir hom gesê: "Bewys my nog 'n laaste guns. Sit jou hand onder my heup en beloof dat jy my met liefde en eerbied sal behandel en my nie in Egipte sal begrawe nie. 30Wanneer ek sterf, moet jy my uit Egipte wegvat en in die graf van my voorvaders gaan begrawe."